કોઈ પણ સ્ટૅન્ડઅપ કૉમેડિયન કે હાસ્યકારનું સૌથી મોટું દુ:સ્વપ્ન શું હોય છે ખબર છે? એ સ્ટેજ પરથી એક પછી એક જોક્સ ફેંકતો જાય અને લોકો હસવાને બદલે જાણે બેસણામાં આવ્યા હોય એમ મોં વકાસીને બેઠા રહે. અમુક સીનને બાદ કરતાં ‘વેલકમ ટુ કરાચી’ની હાલત એવી જ છે. ૧૩૧ મિનિટની આ ફિલ્મમાં પહેલા અડધા કલાક સુધી જેને ખરેખર કૉમિક કહી શકાય એવો કોઈ સીન નથી. એક પછી એક પાત્રો ઇન્ટ્રોડ્યુસ થતાં જાય અને હસવાને બદલે આપણે મનમાં બોલતા રહીએ, ઓકે, નેક્સ્ટ.